## Rješenje Agencije za zaštitu tržišnog natjecanja urbroj: 580-09-01/43-2013-003 od 25. travnja 2013.

### NN 55/2013 (8.5.2013.), Rješenje Agencije za zaštitu tržišnog natjecanja urbroj: 580-09-01/43-2013-003 od 25. travnja 2013.

AGENCIJA ZA ZAŠTITU TRŽIŠNOG NATJECANJA

1131

Agencija za zaštitu tržišnog natjecanja temeljem članka 13. stavka 1., 2., i 3. Zakona o državnim potporama (»Narodne novine«, broj 140/05 i 49/11), u upravnom postupku odobravanja državne potpore sadržane u prijedlogu Operativnog programa potpora sektorima prerađivačke industrije za 2013., pokrenutom na zahtjev Ministarstva gospodarstva Republike Hrvatske, temeljem odluke Vijeća za zaštitu tržišnog natjecanja, u sastavu: mr. sc. Olgice Spevec, predsjednice Vijeća, Mladena Cerovaca, mag. iur., zamjenika predsjednice Vijeća, Milivoja Maršića, dipl. oec., Vesne Patrlj, dipl. iur. i dr. sc. Mirne Pavletić-Župić, članova Vijeća, sa 136. sjednice, održane 25. travnja 2013., donosi sljedeće

RJEŠENJE

I. Odobrava se državna potpora u obliku subvencije u iznosu od 90.000.000,00 kuna, sadržana u Mjeri 1. »Poticanje početnih ulaganja« i Mjeri 2. »Modernizacija tehnološkog procesa« iz prijedloga Operativnog programa potpora sektorima prerađivačke industrije za 2013., jer je sukladna Zakonu o državnim potporama.

II. Potpora iz točke I. izreke ovog rješenja odnosi se na regionalnu potporu iz Odluke o objavljivanju pravila o regionalnim potporama (»Narodne novine«, broj 58/08).

III. Utvrđuje se da intenziteti regionalne potpore mogu iznositi najviše: do 40 posto velikim poduzetnicima u prostornim jedinicama Kontinentalna Hrvatska i Jadranska Hrvatska, sukladno Nacionalnoj klasifikaciji prostornih jedinica za statistiku (»Narodne novine«, broj 96/12), i Odluci o objavljivanju pravila o regionalnim potporama i Odluci o karti regionalnih potpora (»Narodne novine«, broj 19/13).

Kada se potpore dodjeljuju malim i srednjim poduzetnicima, najviši intenzitet regionalne potpore može se uvećati za dodatnih 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

IV. Utvrđuje se da visina državne potpore po pojedinom primatelju, za iste opravdane troškove, ne može prijeći najviše dozvoljeni intenzitet regionalne potpore odnosno ne može se zbrajati s potporama male vrijednosti i ostalim državnim potporama za iste opravdane troškove neovisno o razini davatelja, ukoliko bi se time premašio najviše dozvoljeni intenzitet regionalnih potpora utvrđen u točki III. izreke ovog rješenja.

V. Potpora iz točke I. izreke ovog rješenja, ne može se dodjeljivati poduzetnicima u teškoćama.

VI. Određuju se sljedeći uvjeti, neophodni za odobrenje državne potpore iz točke I. izreke ovog rješenja te rokovi za provedbu:

1. Ministarstvo gospodarstva dostavit će Agenciji za zaštitu tržišnog natjecanja izvješće i dokaz o provedbi Mjera 1. i 2. iz Operativnog programa potpora sektorima prerađivačke industrije za 2013. za razdoblje od 1. travnja do 30. lipnja 2013.

2. Rok za izvršenje mjere: do 30. rujna 2013.

VII. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA DONOŠENJE ODOBRENJA

Agencija za zaštitu tržišnog natjecanja (dalje: Agencija) zaprimila je 5. travnja 2013. od Ministarstva gospodarstva (dalje: Ministarstvo) zahtjev za odobrenje prijedloga Operativnog programa potpora sektorima prerađivačke industrije za 2013. (dalje: prijedlog Operativnog programa). U privitku navedenog zahtjeva dostavljen je prijedlog Operativnog programa, Obrazac prijave državne potpore, te Obrazac o dodatnim podacima za regionalne potpore, odnosno Dodatak II.1.

Prijedlog Operativnog programa, predviđa uvjete i kriterije za dodjelu subvencija za poticanje regionalnih ulaganja u Republici Hrvatskoj za poduzetnike čija se pretežita djelatnost odnosi na prerađivačku industriju, u cilju njihovog jačanja i realizacije vlastitih razvojnih potencijala. Sredstava za provedbu prijedloga Operativnog programa, planirana su u Državnom proračunu Republike Hrvatske za 2013. u trajanju od 1. travnja do 30. lipnja 2013.

Sukladno točki 7. Operativnog programa, subvencije će se dodjeljivati putem osam različitih mjera poticaja, s time da je za Mjeru 1. »Poticanje početnih ulaganja« i Mjeru 2. »Modernizacija« tehnoloških procesa, predviđena dodjela regionalne potpore sukladno Odluci o objavljivanju pravila o regionalnim potporama (»Narodne novine«, broj 58/08).

U odnosu na ostale Mjere od 3. do 8. iz prijedloga Programa, odnosno: Mjera 3. subvenciju obrtnih sredstava, Mjera 4. razvoj novog proizvoda, Mjera 5. promociju novog proizvoda, Mjera 6. sufinanciranje dodjele Znaka zaštite okoliša, Mjera 7. sufinanciranja troškova uvođenja EMAS sheme (uvjet iz Uredbe Europskog parlamenta i Vijeća, broj 1221/2009, »Službeni list EU«, L 342 od 22. prosinca 2009.) i Mjera 8. sufinanciranje izrade dokumentacije u postupku utvrđivanja objedinjenih uvjeta zaštite okoliša, predviđena je dodjela potpore male vrijednosti sukladno Odluci o objavljivanju pravila o potporama male vrijednosti (»Narodne novine«, broj 45/07).

2. PROPISI PRIMIJENJENI TIJEKOM OCJENE OPERATIVNOG PROGRAMA

Agencija je u postupku primijenila Zakon o državnim potporama (»Narodne novine«, broj 140/05 i 49/11) i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o karti regionalnih potpora (»Narodne novine«, broj 19/13), Odluku o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama) koja sadrži Smjernice o nacionalnim regionalnim potporama za 2007. – 2013. (52006XC0304(02), »Službeni list Europske unije« C 54, 4. ožujak 2006, str.), te Odluku o objavljivanju pravila o potporama male vrijednosti (»Narodne novine«, broj 45/07; dalje: Odluka o potporama male vrijednosti). Također, u postupku ocijene Operativnog programa, izvršen je uvid u Odluku o nacionalnoj klasifikaciji djelatnosti 2007. – NKD 2007. (»Narodne novine«, broj 58/07), te u Strategiju regionalnog razvoja Republike Hrvatske, preuzetu s web-stranica Ministarstva regionalnog razvoja i europskih fondova. (http://www.mrrsvg.hr/UserDocsImages/STRATEGIJA\_REGIONALNOG\_RAZVOJA.pdf).

Budući da je Agencija veće prethodno odobrila istovjetne regionalne potpore, sadržane u Operativnim programima za 2010. i 2011., izvršen je uvid u sljedeća rješenja Agencije:

– klase: UP/I 430-01/11-02/008, urbroja: 580-03-11-43-06, od 15. rujna 2011., (»Narodne novine«, broj 112/11),

– klase: UP/I 430-01/2010-02/002, urbroja: 526-03-10-43-02, od 29. srpnja 2010., (»Narodne novine«, broj 97/10).

3. OCJENA DRŽAVNE POTPORE IZ PRIJEDLOGA OPERATIVNOG PROGRAMA

3.1. Agencija je, polazeći od odredbi iz točke 7. prijedloga Operativnog programa, pod nazivom »Mjere«, u odnosu na Mjeru 1. »Poticanje početnih ulaganja« (dalje: Mjera 1.) i Mjeru 2. »Modernizacije tehnološkog procesa« (dalje: Mjera 2), utvrdila da je riječ o državnoj potpori iz članka 3. stavka 1. ZDP-a odnosno članka 8. Uredbe.

Prema članku 8. Uredbe, određena mjera smatra se državnom potporom prema ZDP-u, ako zadovoljava sve sljedeće uvjete:

– ako predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– ako je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– ako narušava ili bi mogla narušiti tržišno natjecanje, i

– ako utječe na trgovinu između Republike Hrvatske i Europskih zajednica.

U konkretnom slučaju utvrđeno je da Mjere 1. i 2. ispunjavaju sve prethodno navedene uvjete iz članka 8. Uredbe, i to stoga jer:

– je riječ o državnim sredstvima Republike Hrvatske koja predstavlja rashod Državnog proračuna,

– subvencijom se daje prednost poduzetniku, koju isti ne bi stekao tijekom svojeg redovnog poslovanja odnosno zahvaljujući dodijeljenoj potpori jača svoj položaj na tržištu u odnosu na svoje konkurente.

– subvencija je selektivna budući da utječe na ravnotežu između poduzetnika kao njenog korisnika i njegove konkurencije, jer je dodijeljena samo određenim poduzetnicima u prerađivačkoj industriji,

– dodjelom subvencije narušava se ili bi se moglo narušiti tržišno natjecanje s obzirom da je pri tom zadovoljen uvjet selektivne prednosti pojedinih poduzetnika u odnosu na konkurente,

– mjera utječe na trgovinu između Republike Hrvatske i Europske unije, tj. subvencija ima utjecaj na ispunjenje međunarodno preuzetih obveza Republike Hrvatske iz SSP-a.

Također, uvidom u navedenu dokumentaciju, utvrđeno je da prijedlog Operativnog programa predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

3.2. U odnosu na sljedeće Mjere iz točke 7. prijedloga Operativnog programa: Mjera 3. »Subvencioniranje obrtnih sredstava«, Mjera 4. »Razvoj novog proizvoda«, Mjera 4. »Promocija novog proizvoda«, Mjera 5. »Sufinanciranje dodjele Znaka zaštite okoliša«; Mjera 7. »Sufinanciranja troškova uvođenja EMAS shemi i Mjera 8. »Sufinanciranja izrade dokumentacije u postupku utvrđivanja objedinjenih uvjeta zaštite okoliša«, Agencija je utvrdila da je riječ o potporama iz Odluke o potporama male vrijednosti za čiju dodjelu nije potrebno prethodno odobrenje Agencije.

Uzimajući u obzir da potpora po pojedinom korisniku ne može iznositi više od 750.000,00 kuna, odnosno da kumulativno, u zadnje tri fiskalne godine ukupni iznos potpora male vrijednosti, bez obzira na razinu davatelja (EU, državna, regionalna i lokalna), po korisniku ne može iznositi više od 200.000,00 eura (u kunskoj protuvrijednosti), te da će Ministarstvo postupiti sukladno točki IV. Odluke o potporama male vrijednosti, Agencija navedene Mjere nije posebno niti razmatrala.

Naime, temeljem točke IV. Odluke o potporama male vrijednosti, Ministarstvo je u obvezi izvijestiti korisnika potpore da mu je dodijeljena potpora male vrijednosti, kako bi isto poduzetnik proveo i u svojim poslovnim knjigama, odnosno da bi i sam poduzetnik mogao voditi vlastitu evidenciju o primljenim potporama male vrijednosti; izvijestiti Agenciju o svakoj dodijeljenoj potpori male vrijednosti u roku od 15 dana od dana dodjele; voditi evidenciju o dodijeljenim potporama male vrijednosti po pojedinim korisnicima potpore, te čuvati podatke o dodijeljenim potporama male vrijednosti deset godina od dana dodjele.

4. UTVRĐIVANJE ČINJENICA

4.1. Naziv programa državne potpore: Operativni program potpora sektorima prerađivačke industrije za 2013. (državna potpora sadržana je samo u Mjeri 1. – »Poticanje početnih ulaganja« i Mjeri 2. – »Modernizacija tehnološkog procesa«).

4.2. Davatelj sredstava: Ministarstvo gospodarstva.

4.3. Cilj i namjena opisana je u točki 5. i 6. prijedloga Operativnog programa:

4.3.1. Cilj:

Provođenjem politike regionalnog razvoja, nastoji se povećati gospodarski rast, sukladno načelima održivog razvoja, stvaranjem uvjeta koji će omogućiti jačanje konkurentnosti hrvatske prerađivačke industrije i realizaciju vlastitih razvojnih potencijala. Ne zanemarujući pritom niti jedan pojedini sektor prerađivačke industrije, takvi sektori trebali bi činiti okosnicu razvitka prerađivačke industrije, uvažavajući moguće iskorištenje relativnih komparativnih prednosti i specijalizacije, odnosno indikatore udjela u bruto društveno proizvodu, u neto izvozu, zaposlenosti i profitabilnosti. Naime, prerađivačka industrija je vrlo važna za ukupni gospodarski razvitak i rast, što se odnosi i na stvaranje uvjeta za ravnomjeran regionalni razvoj.

Sukladno Strategiji regionalnog razvitka Republike Hrvatske posebno značajna područja za regionalni razvoj su između ostalih, konkurentnost i zapošljavanje, jer je izvjesno da bez rasta i poticanja konkurentnosti nema niti rasta proizvodnje, zapošljavanja odnosno stvaranja novog proizvoda. Konkretno, prerađivačka industrija u Republici Hrvatskoj, suočena je s brojnim ograničenjima koja proizlaze iz nedostatka stručnih kadrova, zastarjelosti tehnologije i opreme, te s nedostatkom programskih rješenja. Hrvatski poduzetnici iz prerađivačkog sektora, uglavnom koriste tradicionalne tehnologije, pri čemu zaostaju s primjenom suvremenih tehnoloških rješenja što se odražava na njihovu konkurentnost. Također, zabilježen je mali broj prijavljenih patenata, kojim bi se unaprijedio proizvodni proces.

Prilikom ocjene učinaka potpora u prijedlogu Operativnog programa, Ministarstvo je koristilo sljedeće pokazatelje: kretanje indeksa industrijske proizvodnje za sektore prerađivačke industrije prije i nakon provedbe projekta, kao i indeks kretanja broja zaposlenih na razini sektora i poduzetnika-korisnika potpore u odnosu na sektore u kojem djeluje, također prije i nakon provedbe projekta. Ministarstvo je ocijenilo da će se povodom prijedloga Operativnog programa indeks industrijske proizvodnje (2005.=100) u 2014., u odnosu na 2012., u strukturi prerađivačke industrije, kretati u rasponu od 0 do +6 indeksnih poena, dok će u tom istom razdoblju broj zaposlenih porasti za 1 indeksni poen.

Slijedom navedenog, najvažniji očekivani učinci Programa su: proizvodnja novih proizvoda i materijala, proizvodnih procesa ili usluga ili značajna poboljšanja već postojećih proizvoda, proizvodnih procesa ili usluga s višom dodanom vrijednosti, poticanje proizvodnje i konkurentnosti predmetnih industrijskih sektora uvođenjem novih tehnologija i tehnoloških postupaka, unapređenjem postojećih tehnologija i tehnoloških postupaka, te prijenos tehnologije i inovacija s ustrajanjem na većem udjelu vlastitih znanja.

4.3.2. Namjena:

Potpora je namijenjena sektorima prerađivačke industrije koja su u nadležnosti Ministarstva. Navedeni sektori obuhvaćaju odjeljke prema statističkoj klasifikaciji djelatnosti Republike Hrvatske iz 2007. temeljem Odluke o nacionalnoj klasifikaciji djelatnosti 2007. – NKD 2007.

a) Proizvodnja tekstila, odjeće, kože i srodnih proizvoda; C 13 Proizvodnja tekstila, C 14 Proizvodnja odjeće, C 15 Proizvodnja kože;

b) Proizvodnja proizvoda od drva: C 16 Prerada drva, C 31 Proizvodnja namještaja;

c) Proizvodnja kemikalija i kemijskih proizvoda, farmaceutskih proizvoda, gume i plastike i ostalih nemetalnih mineralnih proizvoda; C 20 Proizvodnja kemikalija i kemijskih proizvoda, C 21 Proizvodnja osnovnih farmaceutskih proizvoda i farmaceutskih pripravaka, C 22 Proizvodnja proizvoda od gume i plastike, C 23 Proizvodnja ostalih nemetalnih mineralnih proizvoda;

d) Proizvodnja metala i metalnih proizvoda; C 24 Proizvodnja metala, osim skupine 24.1. Proizvodnja sirovog željeza, čelika i ferolegura, 24.2. Proizvodnja čeličnih cijevi i pribora, C 25 Proizvodnja gotovih metalnih proizvoda osim strojeva i opreme;

e) Proizvodnja elektroničkih i električnih proizvoda i strojeva; C 26 Proizvodnja računala te elektroničkih i optičkih proizvoda, C 27 Proizvodnja električne opreme, C 28 Proizvodnja strojeva i uređaja, C 29 Proizvodnja motornih vozila, prikolica i poluprikolica, C 30 Proizvodnja ostalih prijevoznih sredstava osim skupine 30.1. Gradnja brodova i čamaca i C 32 Ostala prerađivačka industrija.

4.4. Mjere:

Kao što je to već navedeno u točki 1. i 3. obrazloženja ovog rješenja, za provedbu Operativnog programa predviđeno je osam posebnih mjera, od kojih samo Mjere 1. i 2. sadrže državnu potporu.

Mjera 1. – »Poticanje početnih ulaganja« odnosi se na poticanje početnih ulaganja koje uključuju: poticanje ulaganja u osnivanje nove proizvodne djelatnosti, u nove proizvode i materijale, odnosno u nove proizvodne procese, te temeljnu promjenu sveukupnog proizvodnog procesa postojeće poslovne djelatnosti;

Mjera 2. – »Modernizacija tehnološkog procesa« podrazumijeva dodjelu potpore za ulaganja u proširenja već postojeće poslovne djelatnosti, širenje raznolikosti proizvodnje u smislu, novih dodatnih proizvoda, proizvodnih procesa ili usluga s višom dodanom vrijednosti, značajna poboljšanja i modernizaciju postojećih postrojenja koja će osigurati primjenu najbolje raspoloživih tehnika (NTR) s ciljem stjecanja okolišne dozvole (rješenje o objedinjenim uvjetima zaštite okoliša); nabavu novih tehnologija (strojevi, postrojenja, oprema za proizvodnju, mjerni i kontrolni uređaji, instrumenti); te nabavu industrijskog znanja (engl. know-how), posebnih znanja i vještina, računalnih programa (engl. software) usmjerenih proizvodnji.

4.5. Opravdani troškovi i intenzitet državne potpore:

Opravdani troškovi i intenzitet državne potpore predviđeni su u točki 10.1. prijedloga Operativnog programa, te se isključivo odnose na Mjeru 1. i 2.

4.5.1. Opravdani troškovi odnose se na materijalna (oprema, strojevi) i nematerijalnu imovinu (troškovi ulaganja nastali transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom, kao što je to navedeno u točki 34. Odluke o regionalnim potporama.

Kod troškova koji se odnose na materijalna ulaganja, osim zgrada i zemljišta, zakup se može uzeti u obzir samo ako se vrši u obliku financijskog lizinga i sadrži obvezu kupnje imovine nakon isteka ugovora o zakupu.

U slučaju nematerijalnih ulaganja moraju se ispuniti sljedeći uvjeti: moraju se koristiti isključivo u poslovnoj djelatnosti koja prima regionalnu potporu, moraju se smatrati imovinom s mogućnošću otpisa (amortizirajuća imovina), moraju biti kupljena od trećih strana po tržišnim uvjetima, moraju biti uključena u imovinu poduzetnika odnosno iskazati se u bilanci stanja poslovne djelatnosti primatelja regionalne potpore najmanje pet godina (odnosno tri godine u slučaju malih i srednjih poduzetnika).

Prema tome, Ministarstvo neće uzeti kao opravdane troškove sljedeće vrste troškove za:

aktivnosti započete prije objave javnog natječaja za dodjelu potpore; nabavu ili kupnju potrošne robe, sirovine i repromaterijala, te rezervnih dijelova, prijevoznih sredstava, pokretnih strojeva; obnavljanje licenci; carinjenje, prijevoz, stavljanje u rad kupljene opreme, obrazovanje; dogradnju i uređivanje poslovnih prostora i objekata; redovne troškove poslovanja poduzetnika; nabavu i kupnja opreme od dobavljača s kojim je poduzetnik povezan vlasničkim ili upravljačkim odnosima.

Kako bi se osiguralo održivo i pozitivno ulaganje odnosno poštivanje primjenjivih gornjih granica potpore, vlastiti financijski doprinos korisnika potpore mora iznositi najmanje 25% opravdanih troškova i to iz vlastitih sredstava ili iz nekih drugih izvora financiranja, a koji ne sadrže bilo koji oblik državne potpore.

U konkretnom slučaju, regionalna potpora može se dodijeliti samo za materijalne ili nematerijalne troškove koji nisu nastali prije odobrenja Ministarstva kao davatelja državne potpore, odnosno potpora se može dodijeliti samo za one za projekte koji će biti završeni do kraja 2014. Drugim riječima, Ministarstvo će priznati samo one opravdane troškove za buduća ulaganja temeljem priloženih kopija računa ili/i ponuda koje nisu izdane prije 1. travnja 2013.

Svaki korisnik potpore mora dokazati da ima dostatne izvore za financiranje prijavljenog projekta ulaganja. Vlastiti doprinos ulaganja mora biti osiguran iz vlastitih sredstva ili kredita poslovnih banaka odnosno ostalih izvora financiranja koji u sebi ne sadrže elemente državne potpore. Povjerenstvo za provedbu Operativnog programa, ocijenit će kreditni rejting svakog poduzetnika, kao i njegovu sposobnost za provedbu prijavljenog projekta ulaganja.

4.5.2. Intenzitet potpore:

Republika Hrvatska se sukladno Nacionalnoj klasifikaciji prostornih jedinica za statistiku (NKPJS) sastoji od dvije prostorne jedinice za statistiku 2. razine: 1. Kontinentalna Hrvatska i 2. Jadranska Hrvatska.

Prostorna jedinica Kontinentalna doseže 64,1% prosječnog BDP-a po stanovniku u EU-27. Prostorna jedinica Jadranska Hrvatska doseže 62,1% prosječnog BDP-a po stanovniku u EU-27. U obje navedene prostorne jedinice, maksimalni intenzitet regionalne potpore iznosi 40% opravdanih troškova, ali kada se regionalne potpore dodjeljuju malim i srednjim poduzetnicima, maksimalni intenzitet regionalne potpore može se uvećati za 20% bruto ekvivalenta potpore za male poduzetnike i za 10% bruto ekvivalenta potpore za srednje.

Najviši iznos regionalne potpore po pojedinom korisniku može najviše iznositi do 3.000.000,00 kuna.

4.6. Instrument državne potpore je subvencija kako što je to navedeno u točki 3.1. Obrasca prijave.

4.7. Korisnici: Korisnici potpore predviđeni su u točki 8. prijedloga Operativnog programa.

Potpore se mogu dodijeliti svim poduzetnicima koji su registrirani za obavljanje djelatnosti navedenih u točki 4.3.2. obrazloženja ovog rješenja, neovisno o njihovoj veličini (mali, srednji, veliki), pod uvjetom da zapošljavanju najmanje 20 radnika.

Korisnici potpore ne mogu biti poduzetnici u teškoćama sukladno točki 9. do 11. Odluke o objavljivanju pravila o državnim potporama za sanaciju i restrukturiranje poduzetnika u teškoćama, kao niti poduzetnik: u stečaju, u postupku likvidacije, odnosno poduzetnici koji imaju nepodmireni dug prema državnim institucijama osim ako isti nije reguliran rješenjem Porezne uprave o obročnoj otplati.

Također, korisnici sredstava iz prijedloga Operativnog programa ne mogu biti sljedeći poduzetnici: koji imaju nepodmirene obveze prema zaposlenicima, koji ne podmiruju obveze po kreditima dodijeljenim od nekadašnjeg Fonda za razvoj i zapošljavanje, osim iznimno onih koji su sa Ministarstvom financija sklopili Ugovor o reguliranju duga po kreditu, poduzetnici od kojih je zatražen povrat potpore ili koji se nalaze u postupku povrata potpore, čiji pravni slijednici ili njihova povezana ili ovisna društva, nisu do zaključenja natječaja za dodjelu potpora po ovom programu dostavili dokaze o namjenskom trošenju ranije dobivenih potpora iz prethodnih Operativnih programa s obveznim iznosom vlastitog doprinosa.

4.8. Izvor sredstava:

Sredstva za provođenje Operativnog programa osigurana su u Državnom proračunu Republike Hrvatske za 2013. godinu, na poziciji Ministarstva A817049 – Razvoj i jačanje konkurentnosti prerađivačke industrije, u ukupnom iznosu od 120.000.000,00 kuna, kao što je to navedeno u točki 9. prijedloga Operativnog programa.

Navedeni iznos raspoređen je kao što slijedi:

a) za Mjeru 1 – Poticanje početnih ulaganja i Mjeru 2. – Modernizacija tehnoloških procesa, koje su opisane u točki 4.4. obrazloženja ovog rješenja, ukupno je predviđeno 90.000.000,00 kuna.

b) za Mjeru 3. »Subvencioniranje obrtnih sredstava«, Mjeru 4. »Razvoj novog proizvoda«, Mjeru 4. »Promocija novog proizvoda«, Mjeru 5. »Sufinanciranje dodjele Znaka zaštite okoliša«; Mjeru 7. »Sufinanciranja troškova uvođenja EMAS shemi i Mjeru 8. »Sufinanciranja izrade dokumentacije u postupku utvrđivanja objedinjenih uvjeta zaštite okoliša«, za koje je već utvrđeno u točki 3.2. obrazloženja ovog rješenja, da je riječ o potporama male vrijednosti, planirano je ukupno 30.000.000,00 kuna.

U slučaju neiskorištenih sredstva za provedbu Mjera 3. – 8., Ministarstvo zadržava pravo da dio neiskorištenih sredstava prenamjeni za provedbu Mjera 1. i 2., vodeći pritom računa o dozvoljenim intenzitetima navedenim u točki 4.5.2. obrazloženja ovog rješenja.

Potpore se dodjeljuju temeljem raspisanog javnog natječaja za program potpora sektorima prerađivačke industrije u 2013., koji se objavljuje u »Narodnim novinama« i dnevnim novinama.

4.9. Trajanje programa: od 1. travnja do 30. lipnja 2013., kao što je to navedeno u točki 13. prijedloga Operativnog programa.

4.10. Odredbe o korištenju, nadzoru, povratu, zbrajanju različitih vrsta državnih potpora, nadzoru prilikom dodjele i korištenja državne potpore, te provedbi Operativnog programa predviđene su u točkama 11., 12. i 15. prijedloga Operativnog programa.

4.10.1. Korištenje potpora i nadzor: Sredstva državne potpore odobrena iz prijedloga Operativnog programa odobravaju se uvjetno, što znači da ukoliko se utvrdi da sredstva nisu namjenski utrošena, korisnik je ista dužan vratiti uvećana za kamatu, na način da se na iznos iskorištene državne potpore obračunava osnovna referentna stopa koja se određuje i objavljuje temeljem pravila o državnim potporama uvećana za 100 baznih bodova, sukladno ZDP-u. Za takav povrat nadležno je Ministarstvo.

Također, Ministarstvo ima pravo uvida i kontrole u postupku provođenja prijavljenog Projekta (ulaganja) na lokaciji korisnika, dok je korisnik potpore dužan, do datuma naznačenog kao završetak radova prijavljenog Projekta, dostaviti odgovarajuće dokaze o njegovoj ukupnoj realizaciji. U tom smislu, radi analize učinaka dodijeljenih poticajnih bespovratnih sredstava, korisnik potpore dužan je dostaviti Ministarstvu Izvješće o provedbi prijavljenog ulaganja s prikazom ostvarenih učinaka provedenog ulaganja i to najkasnije do 31. prosinca 2014.

Na ime jamstava za namjensko trošenje dobivene potpore korisnik je dužan dostaviti potpisanu i ovjerenu bjanko zadužnicu na iznos 25% veći od ukupno dodijeljene potpore.

Ministarstvo ne sufinancira iznos poreza na dodanu vrijednost, dok se kod kupnje opreme i strojeva u obliku financijskog lesinga, korisnik obvezuje da će iste kupiti nakon isteka ugovora o lesingu.

4.10.2. Zbrajanje državnih potpora: Ukupni iznos potpora za iste opravdane troškove po svakom projektu ne može biti veći od maksimalnog intenziteta koji je propisan za regionalne potpore. Sredstva državne potpore odobrena temeljem prijedloga Operativnog programa zbrajaju se s drugim sredstvima državne potpore za iste namjene, no visina državne potpore po pojedinom korisniku, ne može prijeći maksimalni intenzitet regionalne potpore, bez obzira na razinu davatelja državne potpore.

U cilju izbjegavanja dodjele potpore po istim opravdanim troškovima i za istu namjenu Ministarstvo će od ministarstava nadležnog za gospodarsku djelatnost prerade drva i proizvodnje namještaja zatražiti popis poduzetnika koji su primili potporu i za koje namjene po Operativnom programu razvoja prerade drva i proizvodnje namještaja od 2011. do 2013.

U odnosu na dodjelu potpora male vrijednosti iz programa »Poduzetnički impuls za 2013.«, Ministarstvo će koristiti postojeću bazu dodijeljenih potpora iz nadležnosti Ministarstva poduzetništva i obrta. Isto tako nakon provedbe Operativnog programa, Ministarstvo će obavijestiti nadležno ministarstvo za drvnu industriju i Ministarstvo poduzetništva i obrta za provedbu Poduzetničkog impulsa 2013. o visini, vrsti i namjeni potpora koje su dodijeljene temeljem Operativnog programa.

Istovremeno, prilikom prijave korisnika za dodjelu potpora iz Operativnog programa, isti je u obvezi dostaviti Ministarstvu popis svih dodijeljenih potpora za istu namjenu ostvarenih temeljem drugih programa od ostalih davatelja potpora, bez obzira na njihovu razinu (EU, državna, regionalna ili lokalna).

4.10.3. Provedba Operativnog programa: Potpore se dodjeljuju temeljem prijave jednog ili više projekata ulaganja tek nakon što tijelo nadležno za provedbu programa potvrdi i u pisanom obliku da je nakon provođenja detaljne ocjene projekta utvrđeno da isti ispunjava uvjete za stjecanje prava na potporu iz prijedloga Operativnog programa.

Stoga, u cilju utvrđivanja opravdanosti dodjele potpora temeljem prijavljenih projekata, ministar gospodarstva, osnovat će Povjerenstva za provedbu prijedloga Operativnog programa koja će analizirati pristigle projekte. Povjerenstva za provedbu prijedloga Operativnog programa izradit će ocjenu pojedinačnih projekata, temeljem čega će napraviti analizu opravdanih troškova, te sukladno tome uputiti prijedlog za dodjelu potpora ministru gospodarstva. Ministar gospodarstva donosi Odluku o odobrenim državnim potporama.

U slučaju otkaza ugovora ili odustajanja od prijavljenog projekta, korisnik potpore dužan je vratiti isplaćenu potporu uvećanu za iznos osnovne referentne stope koja se određuje i objavljuje temeljem pravila o državnim potporama sukladno članku 14. stavka 1. ZDP-a.

Po završetku postupka dodjele sredstava po Operativnim programima potpora, Ministarstvo gospodarstva izvijestit će Agenciju o iznosima dodijeljenih potpora po pojedinom poduzetniku.

5. Odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće) razmatralo je mogućnost dodjele regionalne potpore u obliku subvencija sektoru prerađivačke industrije sadržane u prijedlogu Operativnog programa, na svojoj 136. sjednici, održanoj 25. travnja 2013.

Prilikom donošenja odluke Vijeće je uzelo u obzir sve činjenice iz prijedloga Operativnog programa, Obrasca prijave državne potpore, te Obrasca o dodatnim podacima za regionalne potpore, odnosno Dodatka II.1.

Vijeće je u konkretnom slučaju odlučilo da su državne potpore u obliku subvencije sadržane u prijedlogu Operativnog programa, sukladne sa ZDP-om.

Vijeće svoju odluku obrazlaže kako slijedi.

S obzirom na to da subvencija iz Mjere 1. i 2. prijedloga Operativnog programa sadrže državnu potporu iz članka 3. stavka 1. ZDP-a odnosno članka 8. Uredbe, kao što to proizlazi iz točke 3.1 obrazloženja ovog rješenja, Vijeće je trebalo utvrditi može li se na takve potpore primijeniti izuzeće iz članka 4. stavka 3. ZDP-a.

Naime, iako je člankom 4. stavkom 1. ZDP-a propisana opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane.

Budući da je u konkretnom slučaju utvrđeno da se subvencije iz Mjere 1. i 2. iz prijedloga Operativnog programa odnose na regionalne potpore, Vijeće je moralo utvrditi može li se na regionalne potpore iz prijedloga Operativnog programa primijeniti izuzeće iz članka 4. stavka 3. točke a) ZDP-a, temeljem kojeg se iznimno mogu ocijeniti sukladnim ZDP-u državne potpore namijenjene poticanju razvoja područja s neuobičajenim niskim životnim standardom ili velikom nezaposlenosti.

Konkretno, državne potpore koje se dodjeljuju u svrhu poticanja gospodarskog razvitka određenih manje razvijenih područja, mogu se smatrati dopuštenim. U tom smislu regionalne potpore sastoje se od mjera ulaganja u materijalnu i nematerijalnu imovinu, u cilju otklanjanja regionalnih razlika. Dodjelom regionalne potpore promiče se širenje i raznolikost gospodarskih aktivnosti poduzetnika sa sjedištima u manje razvijenim područjima, a posebno poticanjem poduzetnika da u njima otvaraju nove poslovne djelatnosti, kao što to proizlazi iz točke 1. Odluke o regionalnim potporama. U načelu, regionalne potpore dodjeljuju se temeljem višesektorskog programa potpora koji predstavlja sastavni dio strategije regionalnog razvoja i uključuje jasno određene ciljeve, pri čemu davatelj države potpore postavlja prioritete u provođenju projekata ulaganja sukladno njihovom značaju za pojedinu regiju.

Analizom intenziteta državne potpore i opravdanih troškova iz točke 4.5. obrazloženja ovog rješenja, odnosno iz točke 10.1. prijedloga Operativnog programa, Vijeće je utvrdilo da je su isti sukladni odredbama iz Odluke o regionalnim potporama i Odlukom o karti regionalnih potpora.

Slijedom iznijetog, Vijeće je utvrdilo da prijedlog Operativnog programa potpora sektorima prerađivačke industrije za 2013., u odnosu na Mjeru 1. i 2., predstavlja program državne potpore iz članka 3. stavka 2. ZDP-a, koje će se dodjeljivati u obliku subvencije u iznosu od 90.000.000,00 kuna, te da se na predviđene regionalne potpore može primijeniti izuzeće predviđeno člankom 4. stavkom 3. točkom a) ZDP-a. Stoga je Agencija, temeljem odluke Vijeća, odlučila kao u točki I., II. i III. izreke ovog rješenja.

Budući da je Vijeće utvrdilo da je Ministarstvo predvidjelo, kako je to opisano u točki 4.5.2. obrazloženja ovog rješenja, da visina državne potpore odobrena Operativnim programom po pojedinom primatelju ne može prijeći dozvoljeni intenzitet za regionalne potpore, te se ne može zbrajati s potporama male vrijednosti za iste opravdane troškove ukoliko bi se time premašio maksimalno dozvoljeni intenzitet regionalnih potpora, kako je to određeno u točki 75. Odluke o regionalnim potporama, odnosno da intenzitet po pojedinom korisniku ne smije prelaziti više od 3.000.000,00 kuna, odlučeno je kao u točki IV. Izreke ovog rješenja.

S obzirom da se regionalna potpora ne može dodijeliti poduzetnicima u teškoćama, sukladno točki 9. Odluke o regionalnim potporama, odlučeno je kao u točki V. izreke ovog rješenja.

Odobrenje Agencije, kako to propisuje članak 13. stavak 3. ZDP-a, može se donijeti uz navođenje posebnih uvjeta i rokova za provedbu državne potpore.

U tom smislu, odlučeno je da je Ministarstvo u obvezi Agenciji dostaviti izvješće i dokaz o provedbi Operativnog programa potpora sektorima prerađivačke industrije za 2013. da se sredstva dodijeljena poduzetnicima isključivo odnose na projekte ili za dio projekta koji je započeo u razdoblju od 1. travnja do 30. lipnja 2013. sukladno točki 38. Odluke o regionalnim potporama. Stoga je Agencija, temeljem odluke Vijeća, odlučila kao u točki VI. izreke ovog rješenja.

Temeljem članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2. i 3. ZDP-a, objavljuju se u »Narodnim novinama«, te je odlučeno kao u točki VII. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred nadležnim Upravnim sudom u roku od trideset (30) dana od dana dostave ovog rješenja.

Klasa: UP/I 430-01/13-02/009

Urbroj: 580-09-01/43-2013-003

Zagreb, 25. travnja 2013.

Predsjednica Vijeća za

zaštitu tržišnog natjecanja

mr. sc. Olgica Spevec, v. r.

Rješenje, NN 55/2013-1131